text: 
  Jan Caroc, marketings-ekspert, er blevet kreativ direktør for NP/Grey 
  gruppen i Odense.
  
  Hans Gorosch, formand for skytteklubben " Pletten " på Øresundsvej på 
  Amager, vil i dette efterår åbne klubben for de unge. Han holder 
  åbent hus hver torsdag fra klokken 18, hvor hele familien er 
  velkommen til at se, hvad der går for sig. Det giver måske basis 
  for et kombineret ungdoms-og familiehold.
  
  Anette Staub, 26-årig lærer fra Bramdrup, bliver ny leder af Liberalt 
  Oplysnings Forbunds aftenskole i Haderslev. Hun afløser Orla 
  Speyermann-Petersson fra Sillerup, der har ledet skolen i de sidste 
  fire år.
  
  Brian Nielsen, olympisk super-sværvægter, blev i Barcelona udfordret til
   nævekamp af den modige jyde Finn Nørbygaard. The noble art of 
  self-defense endte med, at han fik et par bøjede ribben  -  Finn 
  altså. Nu har den sejge jyde udfordret boksesportens bomstærke, 
  sjællandske Brian igen-igen til revanche-kamp på Taarnborg Parkhotel i 
  Korsør. Det forlyder dog, at den olympiske bronze-vinder har måttet 
  bede om et par ugers udsættelse af fighten, formentlig på grund af 
  akut skrivekrampe i hænderne efter de mange autograf-skriverier.
  
  
  
  